'Nou kan my seuntjie 'n normale lewe hê' | Maroela Media
Jayvan en sy ma, Carin (Foto: Facebook)
Nadat mense landswyd hul harte oopgemaak het en duisende rande geskenk het, is klein Jayvan geopereer, en Donderdag was hy amptelik kankervry.
Maroela Media het vroeër berig Carin se mediese fonds het eers geweier om vir die operasie te betaal omdat dit glo "kosmeties" is. Later, nadat 'n storm losgebars het toe haar storie wyd gedeel is, het hulle ingestem om gedeeltelik te betaal.
Dit was egter nie genoeg nie en Carin was bekommerd dat haar sesjarige óók van haar weggeneem sou word.
Dis tóé dat sy met alle oorgawe begin het om hom vir geld in te samel: Sy het sy storie op sosiale media gedeel, met talle mediaverteenwoordigers gepraat en ook 'n skarefinansieringsprofiel begin. Steeds was al die bydrae van weldoeners nie genoeg nie en sy moes binne 16 dae meer as R500 000 insamel sodat hy 'n spesiale operasie kon ondergaan – om die laaste kanker te verwyder én om sy been te red.
Nadat sy op JakarandaFM se gewilde program, Good Morning Angels, gehoor is, het weldoeners egter meer as R350 000 geskenk.
Jayvan (Foto: Facebook)
Die gesin het einde Mei Kaapstad toe gevlieg vir Jayvan se operasie in die Vincent Pallotti-hospitaal in Kaapstad, en dokters het in Junie vermoed dat die uitslae positief sal wees.
Jayvan moes volgens protokol ook nog 13 reekse chemoterapie kry om te verseker mikroskopiese oorblyfsels van die kanker word doodgemaak.
Donderdag het Carin egter die goeie nuus gedeel: Jayvan is skoon. "Baie emosioneel, maar ongelooflik dankbaar. Hy is skoon en daar is geen teken van 'n gewas of kanker in sy been nie. Dokter Hoskings is baie tevrede met die uitslae, en het gesê Jayvan se kanker is nie net skoon nie, dit lyk só goed mens sal nie eers sê daar was ooit kanker nie," het sy op Facebook geskryf.
Carin sê hoewel alles positief is, is sy been nog baie broos weens die chemoterapie. "Die plaat in sy been is nie sterk genoeg om sy liggaam te dra nie, en ons kan nie bekostig dat hy 'n beenbreuk opdoen nie. Hy sal weer 'n groot operasie moet ondergaan, maar dis 'n klein terugslag. Maar nou kan my seuntjie begin om 'n normale lewe te hê.
Jayvan sal moontlik eers oor 'n jaar kan loop, maar sy sê die gesin bly ongelooflik dankbaar. "Ek kan nie my hemelse Vader genoeg bedank nie. Ek is so dankbaar. Ek bedank ook almal wat betrokke was en steeds is. Ons gaan weer 'n geldinsameling moet hou vir die volgende operasie, maar God is 'n God van wonderwerke en ek bly elke dag glo."
Vir meer inligting, stuur 'n e-pos stuur aan [email protected] of besoek Support Jayvan Janse van Rensburg op Facebook.
Skei maak seer: Die troubelofte
Mag die dokters skaam kry as hulle enige mentaliteit morele waardes of integriteit het.
Dis belaglik dat 'n menselewe deesdae so min werd is. Betaal of… Plaas die regering minder partytjies hou en meer doen om staatshospitale op standaard te bring. Privaatinstansies kyk hoeveel hul kan melk. Mag Jayvan sommer gou weer rondhardloop.
7 kinders… Wie kan vandag so baie kinders bekostig?!?!?
Die mediese fonds het al die rekeninge betaal. Die operasie en ander koste was nie R1 miljoen nie maar is reeds deur die mediese fonds betaal.
ai ai ai Susanne – "you just had to go there" ne?? hoe ongevraagd! hoe ongevoellig van jou! ons ken die mense se omstandighede nie so hoekom sulke kommentaar lewer. Wees dankbaar eerder saam die mamma, Jayvan en ander oor God se groot wonderwerk vir Jayvan en die mense se omgee vir mekaar!